**Utterslev Moses Venneforening**

**§ 1 Navn og hjemsted.**

Foreningens navn er Utterslev Moses Venneforening og har hjemsted i Københavns Kommune på den til enhver tid siddende formands postadresse.

**§ 2 Formål.**

Foreningens formål er at værne om Utterslev Mose – både som natur og som et rekreativt område ved at være talerør for mosen i samarbejde med allerede etablerede frivillige laug og foreninger mm.

**§3 Medlemskab.**

Medlemskabet af foreningen er gyldigt, når der er betalt kontingent.

**§ 4. Kontingent.**

Kontingent omfatter et indmeldelseskontingent. Generalforsamlingen kan vedtage, at der også skal indbetales et årligt kontingent. Kontingent fastsættes på generalforsamlingen.

**§ 5. Ordinær generalforsamling.**

Generalforsamlingen er foreningens øverste myndighed.

Stk. 2. Bestyrelsen indkalder til generalforsamlingen med mindst 14 dages varsel. Ordinær generalforsamling afholdes hvert år inden udgangen af februar måned.

Indkaldelsen er skriftlig og sendes elektronisk.

Stk. 3. Dagsorden for ordinær generalforsamling skal som minimum indeholde følgende punkter:

1. Valg af dirigent.

2. Valg af referent.

3. Bestyrelsens årsberetning samt stillingtagen hertil.

4. Fremlæggelse af regnskab, budget og kontingent.

5. Indkomne forslag.

6. Valg til bestyrelse og én suppleant.

7. Valg af revisor og én revisorsuppleant.

8. Eventuelt.

Stk. 4. Beslutninger på generalforsamlingen træffes ved almindeligt stemmeflertal med undtagelse af vedtægtsændringer og beslutning om foreningens opløsning.

Stk. 5. Medlemmer, der har betalt kontingent, har stemmeret.

Stk. 6. Forslag, der ønskes behandlet på generalforsamlingen, skal være bestyrelsen i hænde senest 8 dage før generalforsamlingen. Forslag om vedtægtsændringer, der ønskes behandlet, skal være bestyrelsen i hænde senest tre måneder forud for udgangen af den måned, hvor den ordinære generalforsamling skal afholdes.

**§ 6 Ekstraordinær generalforsamling.**

Ekstraordinær generalforsamling kan afholdes, når bestyrelsen finder det nødvendigt, og skal afholdes, når mindst 1/3 af medlemmerne fremsætter skriftlig begrundet anmodning om det over for formanden. Generalforsamlingen skal da afholdes senest fire uger efter, at anmodningen er kommet til formandens kundskab.

Stk. 2. Indkaldelsesfristen for en ekstraordinær generalforsamling er 2 uger.

Stk. 3. Regler om beslutninger, beslutningsdygtighed og stemmeberettigede er som på en ordinær generalforsamling.

**§7 Bestyrelsen.**

Foreningens daglige ledelse består af en bestyrelse, som vælges til generalforsamlingen.

Stk. 2. Foreningens bestyrelse består af 3-5 medlemmer og vælges for en 2-årig periode. Medlemmer vælges i divergerende år, så der opnås en kontinuitet i arbejdet. Bestyrelsen konstituerer sig selv med formand, næstformand og kasserer.

Stk. 3. Bestyrelsen fungerer som en koordinationsgruppe og kan nedsætte arbejdsgrupper og uddelegere opgaver og ansvar.

Stk. 4. Arbejdsgrupper varetager ad-hoc opgaver og alle arbejdsgrupper har en direkte kontakt til bestyrelsen/koordinationsgruppen. Alle kan foreslå oprettelse af arbejdsgrupper og det kræver ikke medlemskab at indgå i en arbejdsgruppe.

**§ 8. Tegningsret.**

I økonomiske sager tegnes foreningen af formanden og kassereren.

stk. 2. Foreningens midler indsættes på en konto i et pengeinstitut.

Stk. 3. Foreningen hæfter kun for sine forpligtigelser med foreningens formue. Der påhviler således ikke bestyrelsen eller foreningens medlemmer nogen personlig hæftelse.

**§ 9. Vedtægtsændringer.**

Vedtægtsændringer kræver et flertal på 2/3 af generalforsamlingens fremmødte medlemmer.

Stk. 2. Ændringer i foreningens formål kan kun vedtages med ¾ flertal blandt de fremmødte til generalforsamlingen.

**§ 10. Regnskab og økonomi.**

Regnskabsåret følger kalenderåret.

stk. 2. Det reviderede regnskab med kommende års budget skal være fremsendt til medlemmerne senest 14 dage før den ordinære generalforsamling.

Stk. 3. Revision finder sted én gang årligt efter regnskabsårets afslutning. Uanmeldt kasseeftersyn kan finde sted, når revisoren ønsker det.

**§ 11. Opløsning.**

Opløsning af foreningen kræver et flertal på 2/3 af generalforsamlingens eller den ekstraordinære generalforsamlings fremmødte medlemmer. Opløsningen skal herefter godkendes på en efterfølgende ekstraordinær generalforsamling.

Stk. 2. Ved opløsning af foreningen skal foreningens aktiver overdrages til et almennyttigt formål. Alle aktiver ønskes overdraget til Danmarks Naturfredningsforening København.

Vedtaget på stiftende generalforsamling d. 29. november 2021

Dirigentens navn/underskrift